แบงก์แข่งดุดอกเบี้ยฝากสูง-กู้บ้าน 0%
ข่าวการเงินที่คึกคักที่สุดประจำสัปดาห์นี้ คือ &#8220;มาตรการบ้านหลังแรกธนาคารอาคารสงเคราะห์ (ธอส.) ดอกเบี้ย 0% นาน 2 ปี&#8221;
21 ส.ค. 2554

ข่าวการเงินที่คึกคักที่สุดประจำสัปดาห์นี้ คือ “มาตรการบ้านหลังแรกธนาคารอาคารสงเคราะห์ (ธอส.) ดอกเบี้ย 0% นาน 2 ปี” 
ปรากฏว่าไม่ฮอตอย่างที่คาดการณ์กัน แม้ว่าจะเปิดให้ประชาชนมายื่นขอกู้ผ่านสาขาทั่วประเทศ ในวันแรก (9 พ.ค.) มีลูกค้าตื่นมาจองคิวตั้งแต่เวลาตี 4 ก็ตาม สรุปทั้งวันมียอดจอง 5,875 ราย วงเงิน 8,885 ล้านบาท วันต่อๆ มา ยอดจองแผ่วเหลือวันละแค่ 2,000 ล้านบาท 
โดยยอดรวมตั้งแต่วันที่ 9-13 พ.ค. มีผู้มายื่นขอกู้กว่า 11,970 ราย รวมวงเงิน 17,109 ล้านบาท หรือเฉลี่ยประมาณ 1.45 ล้านบาท/ราย แบ่งเป็นลูกค้าเขตกรุงเทพฯ และปริมณฑล 45% และต่างจังหวัด 55% 




อย่างไรก็ตาม เงินที่เหลืออีกประมาณ 7,890 ล้านบาท นายวรวิทย์ ชัยลิมปมนตรี กรรมการผู้จัดการ ธอส. มั่นใจว่าอีก 2 สัปดาห์หมดเกลี้ยงแน่
แบงก์งัดแคมเปญสู้ดุเดือด
ในขณะเดียวกันในงานมันนี่ เอ็กซ์โป 2011 (12-15 พ.ค.) ธนาคารพาณิชย์ต่างๆ งัดแคมเปญสินเชื่อบ้านคึกคักมารองรับลูกค้าที่อกหักจาก ธอส. เช่น ธนาคารกสิกรไทย เสนอดอกเบี้ย 0% นาน 9 เดือน พร้อมลุ้นรับเบี้ยประกัน 0% แพ็กเกจประกันอัคคีภัยและประกันโจรกรรมฟรีสูงสุด 20 ปี และลุ้นรับดอกเบี้ยสูงสุด 30 ปี ส่วนธนาคารกรุงไทย และธนาคารกรุงศรีอยุธยา เสนออัตราดอกเบี้ย 0% นาน 3 เดือน
ธนาคารกรุงเทพและไทยพาณิชย์เสนอแคมเปญกู้บ้านได้รถ ลุ้นรถยนต์นิสันมาร์ชสำหรับลูกค้าที่ต้องการรีไฟแนนซ์สินเชื่อบ้านธนาคารทหารไทยชูอัตราดอกเบี้ย 0% ให้นานถึง 12 เดือน 
โหมระดมเงินฝาก
พิเศษบูธของธนาคารเพื่อการเกษตรและสหกรณ์การเกษตร (ธ.ก.ส.) มีพ่อแก่แม่เฒ่ามาต่อคิวเพื่อฝากเงินกับเงินฝากเกษียณสุข (พิเศษ) 3 ปี รับดอกเบี้ยขั้นบันไดสูงสุด 8% (เฉลี่ย 4.25% และไม่ต้องเสียภาษี) เงื่อนไขสำคัญผู้ฝากต้องมีอายุ 55 ปีขึ้นไป 
ด้านธนาคารพาณิชย์ขนาดเล็กก็สู้ไม่ถอย อย่างธนาคารซีไอเอ็มบี ไทย ให้ฝากประจำ 6 เดือน ดอกเบี้ยสูงถึง 4% สำหรับลูกค้าที่เปิดบัญชีเริ่มต้นที่ 1 หมื่นบาท แต่ไม่เกิน 5 ล้านบาท และจำกัดลูกค้า 1,000 รายต่อวัน รวม 4 วัน 4,000 ราย 
รีไฟแนนซ์หนี้บัตรเครดิต
ประชานิยมโค้งสุดท้ายก่อนเลือกตั้ง รัฐบาลสั่ง 3 ธนาคารรัฐ ตั้งโต๊ะรับรีไฟแนนซ์บัตรเครดิต 1 หมื่นล้านบาท โดยธนาคารกรุงไทยรับไป 4,500 ล้านบาท ธนาคารออมสิน 4,500 ล้านบาท และธนาคารอิสลามแห่งประเทศไทย 1,000 ล้านบาท คิดดอกเบี้ยที่ 10% และปล่อยกู้สูงสุดไม่เกินรายละ 3 แสนบาท ผ่อนชำระนาน 3-5 ปี คาดว่าจะมีผู้เข้าโครงการนี้ 4 ล้านบัญชี ทั้งนี้รัฐบาลจะประกาศเปิดให้ลูกหนี้มาลงทะเบียนในวันที่ 1 มิ.ย.นี้ 
หุ้นทองน้ำมันฟื้น
ในสัปดาห์ที่ผ่านมา ราคาของสินทรัพย์เสี่ยงเริ่มฟื้นตัวหลังจากสัปดาห์ก่อน ส่งผลให้ราคาน้ำมันดิบขยับเข้าใกล้ 100 เหรียญสหรัฐ/บาร์เรลอีกครั้ง ขณะที่ตลาดหุ้นไทยก็กระเตื้องขึ้นตามภูมิภาคทะยานขึ้นเหนือ 1,100 จุด แต่ท้ายสัปดาห์มีแรงขายก่อนหยุดยาว 4 วัน ทำให้ดัชนีปิดที่ระดับ 1,084.96 จุด เพิ่มขึ้น 3.25% ส่วนราคาทองคำลงมาต่ำกว่าระดับ 1,500 เหรียญสหรัฐต่อออนซ์ อย่างที่คาดการณ์ก่อนหน้านี้